정조 20년
丙辰九月初六日辰時上御便殿左承旨左副承旨右副承旨園幸定例堂上舟橋堂上禮曹判書兵曹判書廣州留守京畿監司入侍時行左承旨李益運左副承旨李海愚右副承旨鄭尙愚記事官柳遠鳴記事官金景煥記注官金良倜定例堂上李時秀徐龍輔李晩秀舟橋堂上沈頤之行禮曹判書閔鍾顯行兵曹判書鄭好仁廣州府留守徐有隣以次進伏訖頤之曰聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰中宮殿進御湯劑纔已製入而藥性頗峻未審近日症候若何上曰此是宿症而前則乍發旋降今番則爲日稍久亦多達宵失睡之時矣頤之曰今承下敎下情不勝焦悶矣元子宮侍坐上敎好仁曰卿初見元子乎好仁曰臣於六月十八日慶禮時仰瞻元子宮行禮矣上敎元子宮曰年老崇品卿宰方登筵拜之可也仍敎諸臣曰卿等亦皆答拜諸臣一齊起拜頤之曰今年暑熱挽近所無而仰瞻睿容一樣豐潤下情萬萬慶幸矣上命尙愚書禮曹陵幸取稟批旨訖命書傳敎曰園幸之每歲一爲爲造橋之民弊今番幸行由鷺梁則展省園寢情禮當然自金浦還路宿安山直詣顯隆園展拜仍爲行祭以此令禮曹知悉鍾顯曰章陵展謁仍爲行祭金浦郡宿所依先朝甲寅年例爲之以念後擇吉可也事命下矣展謁吉日令日官推擇則今九月二十五日二十九日俱吉云以何日定行乎上曰以二十五日爲之可也出擧條鍾顯曰章陵展謁行祭後還路詣顯隆園展拜行祭事命下矣節目當爲磨鍊而二十五日龍驤鳳翥亭少駐陽川縣晝停所安山郡宿所竝依站擧行而自安山詣顯隆園時晝停所則待華城守臣審察後更爲磨鍊何如上曰依爲之兵曹軍令則待華留別單啓下書入外方植炬則出還宮竝置之橋梁則園幸應定道路自當用園幸定例其外畿伯旣承筵敎以園幸謄錄參互用之雖於分辦擧行用最少例用民力者皆用儲置米若有一毫貽弊之端差使員及地方官別樣重勘以此嚴飭可也出擧條上曰定例堂上盡爲入來乎尙愚曰尹行恁外皆登筵矣上曰尹行恁親病未知如何而自前句管擧行之事今日豈可不入來乎催促入侍可也賤臣承命出傳與尹行恁偕入進伏上敎頤之曰舟橋船隻能準數待令而橋役無未及之慮乎頤之曰近畿下往船隻今方罔夜執捉上來其外以京江船使用則橋船三十八隻無慮準備而但望後水生後船隻可以齊泊於鷺梁始役則似在望後而幸行日字以二十五日擇吉則似無未及之慮矣上曰秋穀載運無掣礙之端而橋船亦無渠輩之弊端乎頤之曰三十八隻之外有許多船隻秋卜載運別無加損且於渠輩用加等賞格則亦爲渠輩之所願矣上曰橋船外不緊船隻不必多數整待以妨秋卜載運此則卿各別嚴飭雖或有聞風上來者勿爲上送事出擧條申飭可也頤之曰幸行有命舟橋當爲造成而秋穀載運方當其時不緊船隻不必多數執留橋船限四十隻整待衛護船以京江所在鹽船使用其餘舟艦竝爲放送先此下鄕者或有聞風上來此則分付畿湖道臣及江華留守勿爲上送似好敢此仰達矣上曰依爲之出擧條好仁曰今此章陵展謁顯隆園展謁時何營軍兵隨駕何營軍兵留都禁軍馬步軍以幾番幾哨磨鍊而禁衛營雖是隨駕當次鄕軍停番何以爲之乎上曰今番幸行旣兼園幸隨駕服色軍兵哨數一依園幸定例爲之事分付道路稍遠比定例當有闊狹今番則御將另抄訓局馬步精兵都領而步軍三哨馬軍二哨爲先後廂禁軍則比定例加五十人挾輦軍加二十名可也出擧條好仁曰後廂軍兵依定例以壯勇營軍兵磨鍊而內外使隨駕亦依定例磨鍊乎上曰依爲之內使率內營馬軍二哨京鄕步軍十哨外使率親軍衛二百人別軍官八十人步軍五哨各於信地隨駕而臨時待下敎與先廂御將互爲先後廂一依近例爲之而後廂則內使所領鄕軍中四哨除出依定例將官率領隨駕可也出擧條好仁曰留營留陣何以爲之乎上曰依例磨鍊可也上曰壯勇內使年老內殿湯劑有看檢事禁將臨時兼察代領與壯帥摠帥御將牌招聽傳敎外使則今審出待信地亦令具意見狀聞後節目啓下可也出擧條好仁曰弘化門外摠戎使當留陣而軍兵則以訓局餘軍磨鍊乎上曰依例爲之訓將則率訓局軍當於敦化門外留陣摠戎使則壯勇大將兼察率御營軍三哨弘化門外信地留陣摠帥則雲劍或西班中使之隨駕可也出擧條好仁曰取考二去甲寅年謄錄則金浦郡宿所時設布帳訓禁兩營擧行虎網子則除之矣今番則金浦安山宿所設布帳令何營擧行虎網子何以爲之乎上曰虎網依甲寅年例除之設布帳則有墻垣處依近例只以排設房布帳爲之無墻垣處草記更稟可也出擧條好仁曰今此章陵幸行時大小晝停所似當依二去甲寅年例擧行而自金浦郡詣安山宿所自安山詣園所時道路遠近未及詳知本曹郞廳及道路事知依例發送看審後晝停所及軍令磨鍊啓下何如上曰晝停所安山一站外禮判皆已定奪道路事知兵曹郞廳摘奸除之京畿監司道路摘奸亦爲除之富平道路則廣留曾已看審以來安山道路則亦令華留看審卿於筵退後詳問軍令磨鍊可也出擧條好仁曰二去甲寅年章陵幸行時十里內斥候伏兵訓局擧行今春園幸時留營營門擧行矣今番則何以爲之乎上曰依爲之可也出擧條好仁曰二去甲寅年章陵幸行時十里外斥候伏兵摠戎廳鎭撫營擧行今春園幸時摠戎廳廣州府水原府擧行矣今番則何以爲之乎上曰依爲之將士名數及從約之節勿用前例一依園幸定例爲之可也出擧條上曰新畿伯何至今不入來卽爲催促可也賤臣承命出傳與李冕膺偕入進伏上曰卿初當藩任而且値幸行凡事着意擧行可也冕膺曰臣非但藩任竝與守令而無所經歷除旨之下惶懼罔知攸爲矣上曰卿是惠堂之子多有聞見豈無善爲之道乎仍敎冕膺曰聞陵幸道路比前狹窄頗甚云民習雖甚可駭到今猝難廣拓修治之際各別申飭於列邑而分辦及差使員排定事係時急卿則先退磨鍊以入可也冕膺承命退出上曰路程則二十五日當直詣章陵展謁行祭後還詣金浦宿所二十六日當晝停富平宿所安山二十七日當詣園所而自鷺梁詣章陵時晝停當以何處爲定乎廣留旣已看審參量道里稟處可也有隣曰章陵幸行時例以高山前路爲少晝停開花隅爲大晝停而今番則龍驤鳳翥亭自當爲少晝停所大晝停所則以陽川縣舍爲定似爲便好矣上曰然則依此磨鍊可也有隣曰金浦境有彭介橋造橋之節斯速擧行然後可無窘束之慮而橋勢陡高當挾橋架木矣上曰從便爲之可也上曰今番幸行旣兼園幸凡諸事例皆用園幸定例軍兵及從官盤纏亦當依園幸例頒給自整理所商量磨鍊可也行恁曰今年則依前惠廳擧行明年則自整理所擧行好矣有隣曰整理所非但無見在財力今審幸行雖兼園幸章陵展謁則係是春秋應行典禮從官盤纏不當用園幸之例矣上曰卿言似是而軍兵則異於從官當有闊狹之道矣時秀曰每年園幸時從官以下盤纏及外內營軍兵糧資自外整理所磨鍊卽定例所載而今番旣有陵幸回鑾時展禮園所之命則係是秋展謁盤纏糧資初不當擧論一依各陵秋幸例擧行事分付何如上曰依爲之園幸旣有所重軍兵則異於官吏詣園所後令整理所磨鍊上下可也出擧條時秀曰自鷺梁至金浦自金浦至安山傳語軍依例磨鍊事分付何如上曰傳語置之依古例訓局馬兵設塘以便傳命可也出擧條時秀曰自陽川至安山各站司僕芻豆及軍馬柴草當自畿營分辦進排而自園所站至始興旣有柴草契擧行之例則不必別爲分辦依例磨鍊上下事分付畿營何如上曰依爲之自今年自外整理所擧行而係是科外令廟堂依給代例從便區劃可也出擧條行恁曰今番幸行內吹定以幾名乎上曰前例何如行恁曰陵幸則二十四名盡爲隨駕園幸元定例二十五名而昨今兩年園幸時只號令內吹六名隨駕所騎以禁軍馬給之又自兵曹給雨具馬三疋矣上曰今番動駕旣兼陵幸事面有異加數磨鍊而明年園幸時則不必以此爲例矣行恁曰差員亦與園幸例稍有異矣上曰今番則當有橋梁差使員而其外差員中汗漫名色一從省略可也行恁曰今番幸行道路頗遠爲日稍久從官隨率一遵園幸時例則不無太簡之慮似當有闊狹自金浦至安山時章標外若干名許令帶去入華城境以後則一遵定例不許濫率爲好矣上曰依此爲之至若盤果則各司各營若有犯者無論大官小官決不饒貸以此申飭可也時秀曰今番隨駕官有一依園幸例磨鍊之命而係是陵幸道里稍遠如內吹近仗軍士考喧邏卒等不可不量宜加定各司隨率亦宜有闊狹之道自京至安山使之勿拘章標從便帶去入華城境以後一依定例章標外雖一隷一卒無敢違越事預爲嚴飭于各司各營何如上曰依爲之安山以前各站雖依所奏闊狹而卿等量給名數俾勿亂雜可也出擧條時秀曰行在所殿座行路燭自今春園幸時貢人不爲待令預爲都授於排設司鑰而今番則金浦安山宿所兩站貢人當依例隨往進排矣以此分付何如上曰一倂都授可也出擧條時秀曰今番從官以下自持飯事纔已陳達而各司各營下屬輩或不無托以自持飯違越定例之慮臨時分遣備郞一一考察隨現重繩之意預先申明嚴飭何如上曰依爲之繡衣亦當差送預爲嚴飭而耆老諸臣則程途稍遠隨駕官勿爲磨鍊可也出擧條時秀曰今番幸行時京外擧行皆依園幸定例爲之事命下而自京至陵所自陵所至安山臣待整理使啓下前期進去修理等節當奉審整飭故敢此仰達矣上曰依爲之卿雖進去其餘進排務從省略可也出擧條上曰擧條啓下一時爲急卿等出去斯速書入可也上命書榻敎曰前御營大將李漢豐敍用仍任仍令該曹口傳付軍職牌招傳授命召命退諸臣以次退出